Virallinen lehti nro C 196 , 22/06/1998 s. 0018



KIRJALLINEN KYSYMYS E-3813/97 komissiolle esittäjä(t): Ilona Graenitz (PSE) (28. marraskuuta 1997) Aihe: Elintarvikkeiden sisällä olevat lelut EU:n tuoteturvallisuuden asioissa toimivaltainen hätäkomitea on nyt kahteen otteeseen puuttunut elintarvikkeiden sisällä olevien lelujen kuluttajan terveydelle aiheuttamaan vaaraan, mutta ei ole tähän mennessä suositellut erityisiä toimenpiteitä (viimeisin kokous 22.10.1997). Tietääkö komissio, että tämäntyyppiset tuotteet on kielletty USA:ssa ja että eräs suuri elintarvikkeiden valmistaja on aivan äskettäin joutunut vetämään tällaisen tuotteen USA:n markkinoilta sen jälkeen, kun kahdestatoista eri onnettomuudesta oli ilmoitettu. Miksi komissio ei ole ryhtynyt kiireellisiin toimenpiteisiin kuluttajiemme ja näille onnettomuuksille erityisesti alttiina olevien lastemme suojelemiseksi? Komission jäsenen Emma Boninon komission puolesta antama vastaus (19. joulukuuta 1997) Kuten Philip Whiteheadin ((EYVL C 82, 17.3.1998, s. 89. )) kysymykseen E-2479 ja Jose Apolinarion ((EYVL C 102, 3.4.1998, s. 164. )) kysymykseen E-3085 annetuissa vastauksissa todettiin, yleisestä tuoteturvallisuudesta annetun direktiivin 92/59/ETY ((EYVL L 228, 11.8.1992. )) mukainen kiireellisiä tuoteturvallisuusasioita käsittelevä komitea on jo ryhtynyt lelujen ja elintarvikkeiden yhdistelmiä koskeviin erityistoimenpiteisiin. Komissio on tietoinen eroavaisuuksista Yhdysvaltojen ja Euroopan lainsäädännössä syötäväksi kelpaamattomia esineitä sisältävien elintarvikkeiden osalta. Komissio on myös tietoinen päätöksestä, jonka Nestlé on tehnyt lisääntyvän kritiikin vuoksi ja joka koskee ¨Nestlé Magic¨ -makeisten markkinoinnin vapaaehtoista lopettamista, vaikka Yhdysvaltojen ruoka- ja lääkehallinto ei määrännyt mitään pakollisia toimenpiteitä. Euroopassa ei ole olemassa mitään erityislainsäädäntöä, joka kieltäisi syötäväksi kelpaamattomien esineiden sisällyttämisen elintarvikkeisiin. Direktiivissä 92/59/ETY edellytetään kuitenkin, että jäsenvaltioiden täytyy ryhtyä tarvittaviin toimenpiteisiin, jotta ne voisivat taata markkinoilla olevien kulutustavaroiden turvallisuuden. Edellä mainitun direktiivin nojalla komissio voi puuttua vain vakavaa ja välitöntä vaaraa aiheuttaviin tuotteisiin jäsenvaltioiden pyynnöstä, jos useat muut ehdot lisäksi täyttyvät ((Direktiivin 92/59/ETY 9-11 artiklat. )). Jäsenvaltioiden edustajat kertoivat 22. lokakuuta 1997 pidetyssä kiireellisiä tuoteturvallisuusasioita käsittelevän komitean viimeisimmässä kokouksessa komission pyynnöstä aloitettujen erityisten markkinatutkimusten tuloksista, jotka koskivat elintarvikkeiden joukossa olevia pakkaamattomia syötäväksi kelpaamattomia tuotteita. Jäsenvaltiot vakuuttivat, että ne hallitsevat edellä mainituista tuotteista aiheutuvat riskit, eikä komission toimia tarvita. Jäsenvaltiot eivät ilmoittaneet kansallisella tasolla tarvittavista toimista elintarvikkeiden joukossa olevien pakattujen syötäväksi kelpaamattomia tuotteiden osalta, eivätkä pyytäneet komission toimenpiteitä. Komissio on kuitenkin pyytänyt lisätietoja niiltä jäsenvaltioilta, joilla on tietoja asiasta. Komissio jatkaa asian käsittelyä saamiensa tietojen pohjalta. Jos käytössä olevat välineet osoittautuvat riittämättömiksi, komissio harkitsee jatkotoimenpiteitä korkeatasoisen kuluttajansuojan ylläpitämiseksi.